ועדת העלייה, הקליטה והתפוצות, כנסת 25, פרוטוקול מספר 123, 2024-01-08 00:00

עודד פורר: בוקר טוב לכולם

עודד פורר:  אני מתכבד לפתוח את דיון ועדת עלייה, קליטה ותפוצות

עודד פורר:  היום ה-8 בינואר 2024, כ"ז בטבת תשפ"ד

עודד פורר:  נושא הדיון הוא מעקב אחר תקציב אופק ישראלי – עידוד עלייה לשנת 2024

עודד פורר:  כולל הבדיקה שאנחנו ביקשנו בפעם הקודמת לגבי נעל"ה והשילוב של נעל"ה בתוך הפרויקטים האלה

עודד פורר:  אבל אנחנו נמצאים ביום ה-94 ללחימה

עודד פורר:  ונמצאות איתנו כאן שלוש אימהות שכולות

עודד פורר:  אימו של סמ"ר איתי מרציאנו ז"ל, סמל ראשון ישי פיטוסי ז"ל וצורית פניגשטיין, אימו של מעוז ז"ל

עודד פורר:  בבקשה

סעדיה מרציאנו: בוקר טוב

סעדיה מרציאנו:  שמי פרידה, אני אמא של סמ"ר איתי מרציאנו, לוחם בצנחנים

סעדיה מרציאנו:  ב-7 באוקטובר איתי היה בבית, שבת בבוקר

סעדיה מרציאנו:  קיבל הודעה מהמג"ד לקחת נשק ולהגיע לשדרות

סעדיה מרציאנו:  איתי היה מפקד בבא"ח צנחנים, כך שהוא לא היה מסופח לגדוד

סעדיה מרציאנו:  הם קיבלו הודעה מהמג"ד, הודעה כללית, כל מפקדי הבא"ח מתבקשים לקחת נשק, להגיע לאזור שדרות

סעדיה מרציאנו:  כמובן שניסיתי כמו אמא טובה לעכב אותו

סעדיה מרציאנו:  להבין רגע מה קורה, לנסות לעצור אותו

סעדיה מרציאנו:  לא הצלחתי

סעדיה מרציאנו:  הבן שלי הוציא מדים רטובים ממכונת הכביסה, לבש אותם ויצא מהבית

סעדיה מרציאנו:  אחרי שלוש שעות הוא נהרג בהיתקלות מחבלים בכניסה לקיבוץ יד מרדכי, תוך כדי שהוא מגן שם הוא ועוד שלושה חיילים הגנו שם על קבוצת ריצה שיצאה משדרות

סעדיה מרציאנו:  בגופם הם מנעו את הכניסה לקיבוץ יד מרדכי ובזה אני מנסה להתנחם איכשהו

סעדיה מרציאנו:       הגעתי לכאן היום מסיבה אחת, אמרתי לבנות פה שזו בערך הפעם הראשונה שאני יוצאת מהבית מאז, ובטח פעם ראשונה שאני מדברת בפורום כזה

סעדיה מרציאנו:  אבל היה חשוב לי שהמוות של הבן שלי לא יהיה לשווא

סעדיה מרציאנו:  אם אני רוצה להמשיך לחיות עם עצמי איכשהו ואנחנו בבית, חשוב לנו שימשיכו את המשימה שאיתי והחברים שלו התחילו

סעדיה מרציאנו:  הוא רצה לצאת, לעשות את התפקיד של לשמור

סעדיה מרציאנו:  הוא התגייס, הוא נלחם, זה היה חשוב לו

סעדיה מרציאנו:  הוא נלחם גם בי כדי לצאת מהבית

סעדיה מרציאנו:       אני חושבת שאסור, אסור לעצור את המלחמה הזאת, כי אחרת הילדים שלנו הלכו לשווא – זה דבר ראשון; דבר שני, אנחנו נחזור לאותו מצב שהיינו בו לפני ה-7 באוקטובר ואז אנחנו מסכנים גם את הנכדים שלנו וגם את הילדים הנוספים שלנו

סעדיה מרציאנו:  אח של חתן שלי כרגע נמצא בעזה, ואחיין שלי בעזה, ויש לי סביבי עוד הרבה חיילים קרובים שנמצאים בעזה

סעדיה מרציאנו:  ועדיין אני אומרת שאסור לעצור את זה

סעדיה מרציאנו:  אסור לעצור את זה

סעדיה מרציאנו:  בשביל איתי, בשביל כל החיילים שנהרגו אסור לעצור את זה

סעדיה מרציאנו:       דבר נוסף חשוב שביום שאחרי תהיה שליטה ישראלית שם, כדי שלא נחזור שוב לאותו מצב שהיה קודם

סעדיה מרציאנו:  תודה רבה שהקשבתם לי

עודד פורר: תודה, תודה לך

ענבל פיטוסי: שלום, בוקר טוב

ענבל פיטוסי:  אני ענבל, אני אמא של סמ"ר ישי פיטוסי ז"ל

ענבל פיטוסי:  ישי נהרג בנחל עוז ב-7 באוקטובר

ענבל פיטוסי:  ישי היה בסדיר

ענבל פיטוסי:  הם היו עם החץ השחור

ענבל פיטוסי:  הם היו אמורים להיות על הנמרים שם ולשמור על הגזרה

ענבל פיטוסי:  כשהודיעו שיש חדירת מחבלים על ידי התצפיתניות בהיסטריה גמורה הם התקדמו לכיוון אחת הכניסות בגדר שהמחבלים נכנסו דרכה ובדרך, כל הדרך הם דרסו והרגו הרבה מאוד מחבלים

ענבל פיטוסי:  בהמשך הם הגיעו, הזעיקו אותם בדחיפות לנחל עוז, לבסיס של נחל עוז

ענבל פיטוסי:  ובעצם כל הדרך עד לשם הם דרסו והרגו הרבה מאוד מחבלים

ענבל פיטוסי:       כשהם הגיעו לבסיס, הם ראו אש ותימרות עשן בתוך הבסיס והם הבינו שיש ממש בלגן שלם בפנים

ענבל פיטוסי:  הם נכנסו לבסיס והם פשוט התחילו להקיף את הבסיס

ענבל פיטוסי:  במשך הלחימה הזאת, כשהם עלו על מטען והלך להם הקטלן ובעצם כל מה שהם יכלו לעשות מעכשיו זה רק לדרוס

ענבל פיטוסי:  אז פשוט הם נסעו סביב הבסיס ודרסו ודרסו הרבה מאוד מחבלים

ענבל פיטוסי:  הם קיבלו ידיעה שיש התבצרות של תצפיתניות וחיילים בחדר האוכל והם החליטו שהם פורקים מהנמר והם הולכים להציל את החברים שלהם

ענבל פיטוסי:  תפסו איזה שהיא פינה בחורשה והם פרקו מהנמר מלמעלה, כי גם הדלת נסגרה עליהם

ענבל פיטוסי:  פרקו מהנמר מלמעלה ופשוט רצו לכיוון בטונדות שהיו שם, נמוכות בגובה הכתפיים, כדי שהם יוכלו להילחם דרכם ויוכלו להיכנס לבסיס

ענבל פיטוסי:       לצערנו הייתה עליהם לחימה מאוד מאוד קשה

ענבל פיטוסי:  פצצות, רימונים, נשק, ירי, פשוט בצורה אגרסיבית ביותר

ענבל פיטוסי:  ולצערנו הם נפלו

ענבל פיטוסי:  היה שם גם צלף שפשוט צלף בהם

ענבל פיטוסי:  הם היו שבעה חבר'ה בנמר

ענבל פיטוסי:  היו שם, חשוב לי להזכיר את השמות שלהם: בני ישי פיטוסי ז"ל, יעד בן יעקב ז"ל, דביר זכאי ז"ל, שילה הר אבן ז"ל שהיה המ"פ, שמעון, רועי ברקת ז"ל ודור ירחי ז"ל

ענבל פיטוסי:  ובעצם היחיד שנשאר שם, בנס הוא יצא משם, שזה היה שמעון והוא סיפר לנו את הסיפור שהיה

ענבל פיטוסי:       אני רוצה להגיד שאנחנו מגורשי גוש קטיף

ענבל פיטוסי:  אנחנו משנת 1978 בגוש קטיף

ענבל פיטוסי:  ישי נולד בגוש קטיף, הוא גדל שם עד גיל 3 והוא נהרג לא רחוק משם, בהגנה על עם ישראל ובהגנה על ארץ ישראל

ענבל פיטוסי:  אנחנו יודעים בפירוש שהמחבלים שהם הרגו בדרך הם בעצם היו מחבלים שמיועדים לקיבוץ סעד ולקיבוץ נחל עוז

ענבל פיטוסי:  זאת אומרת, בזכות זה הקיבוצים האלה ניזוקו פחות יחסית, זאת אומרת, קיבוץ סעד ניצל לגמרי ובקיבוץ נחל עוז אומנם היו הרוגים, אבל הנזק לא היה גדול כמו שהיה יכול להיות

ענבל פיטוסי:       היום החתן שלי נמצא בתוך עזה ואחי הוא סגן אלוף בצנחנים בצפון

ענבל פיטוסי:  נלחמים בשביל המדינה הזאת, בשביל הארץ הזאת

ענבל פיטוסי:  אחותי הייתה מאורסת להדר גולדין, ואנחנו מאוד מאוד מבקשים לא להפסיק את המלחמה הזאת, זה מאוד מאוד חשוב

ענבל פיטוסי:  שניצור שליטה מלאה על השטחים האלו

ענבל פיטוסי:  זאת אומרת, גם על חבל עזה וגם על הצפון וגם על כל שטחי מדינת ישראל שמועדים לפורענות

ענבל פיטוסי:  אנחנו חייבים להיות בשליטה מלאה על הקרקע הזאת

ענבל פיטוסי:  כי אם אנחנו לא נהיה בשליטה מלאה על הקרקע הזאת עוד שנה יהיו שוב הרוגים

ענבל פיטוסי:  ועוד שנה יהיו שוב הרוגים ושוב ושוב וזה לא יחלוף

ענבל פיטוסי:       עזבו את ההרוגים, עזבו את המלחמה

ענבל פיטוסי:  אוטוטו יהיה עוד פעם טילים, הטילים, כל טיל אחד שנורה בעצם זה אומר שיש מישהו שמרים שם את הראש בפנים

ענבל פיטוסי:  ואסור לנו שזה יקרה שמישהו ירים שם את הראש בפנים

ענבל פיטוסי:  אנחנו צריכים להקפיד על זה

ענבל פיטוסי:  אנחנו צריכים להקפיד

ענבל פיטוסי:  רק ברגע שאנחנו נחרוש שם את האדמה מלמעלה ומלמטה ונביא לשליטה מלאה – רק אז אנחנו נוכל להיות בטוחים ונוכל להחזיר את תושבי עוטף הארץ

ענבל פיטוסי:  נוכל להחזיר אותם לבתים שלהם

עודד פורר: תודה רבה

עודד פורר:  בבקשה

צורית פניגשטיין: אני אמא של מעוז פניגשטיין ז"ל, שנפל לפני בערך שבועיים וחצי

צורית פניגשטיין:  עדיין לא ב-30, עדיין לא מעכלת את זה

צורית פניגשטיין:  קשה לי לספר לכם, אתם מכירים אותו עכשיו כגיבור וחייל שמת

צורית פניגשטיין:  בשבילי הוא חי והוא נוכח

צורית פניגשטיין:  אני לא רוצה לספר לכם על הילד המת; אני רוצה לספר לכם כמה מילים על הילד החי, שאהב את החיים ואנחנו גידלנו אותו כדי לאהוב לחיות ולשמוח

צורית פניגשטיין:  הוא עשה סקי, סנובורד, הוא טייל באופניים, הוא טייל בארץ

צורית פניגשטיין:  הא מלח הארץ, אהב את הארץ והיה נווט ומאוד מאוד אהב לטייל

צורית פניגשטיין:       את כל חלומות החיים שלו הוא שם בצד

צורית פניגשטיין:  יש לו גם תינוקת בת שלושה חודשים ואישה אהובה שהוא השאיר מאחור

צורית פניגשטיין:  בשבילנו, בשבילכם ועל הכתפיים שלכם אני בעצם ממשיכה את דרכו ומבקשת, בבקשה אל תפסיקו

צורית פניגשטיין:  הוא עזב את כל היקר לו והקריב את הכי הרבה, אלטרואיזם מקסימלי שאפשר לתת לאחר

צורית פניגשטיין:  הילדה שלו כבר לא תגדל עם אבא

צורית פניגשטיין:  אבל בשביל כל הילדים האחרים במדינת ישראל שיוכלו ללכת לישון בשקט, בצפון, בדרום, בכל מקום – על הכתפיים שלנו, שלכם, הכול מונח

צורית פניגשטיין:       אנחנו ממש דורשים ומבקשים ומתחננים אל תעצרו

צורית פניגשטיין:  אל תעצרו

צורית פניגשטיין:  לפעמים זה נראה לכם, אולי כשתקבלו, כשיהיו כאן מקבלי החלטות שיצטרכו לקבל החלטות קשות תזכרו שהמדינה שלנו היא לא בדרך הטבע

צורית פניגשטיין:  הציונות היא לא הגיונית

צורית פניגשטיין:  להחיות שפה בת 2000 שנה זה לא הגיוני

צורית פניגשטיין:  לגור בלב מיליוני שונאים ואויבים זה לא הגיוני

צורית פניגשטיין:  אנחנו אבל במלחמה שאין צודקת ממנה ואנחנו דורשים להילחם עד הסוף ולהביא לנו חיים ולהביא לנו שקט

צורית פניגשטיין:  תודה רבה

עודד פורר: תודה לכן על הכוח שלכן בכלל להגיע לכאן

עודד פורר:  כמובן שכולנו ביחד משתתפים בצערכם והצער הוא של כל המדינה

עודד פורר:  אני חושב שעל סיפורי הגבורה וההקרבה שקרו כאן מה-7 באוקטובר ועד היום וממשיכים לקרות אנחנו עוד נשמע שנים רבות

עודד פורר:  אנחנו נוכחנו כאן בדור יוצא דופן של לוחמות ולוחמים

עודד פורר:  ואני מקווה שאנחנו נהיה ראויים להם

עודד פורר:  לנחישות שלהם, לאומץ הלב שלהם

עודד פורר:  אני מצטרף לקריאה שלכן

עודד פורר:       אני מקווה שבקבינט ובממשלה ידעו לקבל ולגלות את אותה נחישות ואת אותו אומץ לב ואת אותה החלטיות שהלוחמות והלוחמים שלנו מגלים בשטח כל יום וכל שעה

עודד פורר:  וללא ספק זו שעה שמדינת ישראל תיבחן בה והמלחמה הזאת חייבת להיגמר עם מחיר טריטוריאלי שייגבה מהאויבים שלנו גם בצפון וגם בדרום, אם אנחנו חפצי חיים

עודד פורר:  אי אפשר יהיה להחזיר את התושבים ליישובים בדרום אם לא תהיה רצועת ביטחון בשליטה מלאה של ישראל

עודד פורר:       הוא הדין גם לגבי הצפון

עודד פורר:  בצפון מתנהלת מלחמה לכל דבר ועניין, כל יום, כל שעה

עודד פורר:  ערים שלמות במדינת ישראל הפכו להיות ערי רפאים

עודד פורר:  קיבוצים, כפרים, מושבים מפונים

עודד פורר:  חקלאים לא יכולים לעבד את השדות שלהם

עודד פורר:  הדברים האלה הם בלתי מתקבלים על הדעת

עודד פורר:  ומבלי שתהיה לנו שליטה ברצועת ביטחון לפחות עד קו צידון ג'זין שתרחיק את הסכנה של ירי נ"ט מצד אחד ושל חדירה במקביל מהצד השני, אי אפשר יהיה להחזיר לשם את התושבים

עודד פורר:       וצריך להבין שהמלחמה שעכשיו מתנהלת היא מלחמה על ישראל

עודד פורר:  אם לא נעשה את זה המשמעות היא שאנחנו מוותרים על הגליל, המשמעות היא שאנחנו מוותרים על הנגב

עודד פורר:  המשמעות היא שאנחנו מתכנסים לאיזה שהם גבולות בלתי אפשריים

עודד פורר:  מעולם לא הייתה תפיסת ביטחון שהלחימה מתנהלת בשטחנו, אלא תמיד להעביר אותה לשטח האויב, ואני מקווה שכך ינהגו

עודד פורר:       אני אסיים במה שגם אמרתי, אני מקווה שכולנו נהיה ראויים להקרבה יוצאת הדופן הזאת שחווינו בחודשים האחרונים

עודד פורר:  תודה

עודד פורר:       ברשותכם אני עובר במעבר חד לנושא של הציונות לשמה, של העלייה לארץ ישראל והיכולת שלנו כאן לבנות מחדש את ביתו הלאומי של העם היהודי, על כל המשמעויות של זה

עודד פורר:  עדיין רוב העם היהודי נמצא בתפוצות

אריאל קלנר: אפשר משפט?     

עודד פורר: לא

אריאל קלנר: לא, לא, של הנופלים

עודד פורר: לא

ראובן שלום: שאלה, זה נוהל קבוע?     

עודד פורר: מגיעות לכאן משפחות, גם של חטופים, גם של חללים אזרחים, גם של חללי צה"ל

עודד פורר:  תמיד – לא רק כאן, בכל ועדות הכנסת – הם מקבלים בפתח הדיון, מי שרוצים להתבטא ולומר את דבריהם

שי פלבר: ראוי וחשוב

עודד פורר: מכאן אנחנו עוברים לעניין

עודד פורר:  יש לי הרבה מאוד שאלות על הנתונים שבפניי

עודד פורר:  אני עוד אשאל אותם בהמשך הדיון

עודד פורר:  אבל קודם כול אני רוצה לברך את אריה אביטבול על מינויו למנכ"ל אופק ישראלי

עודד פורר:  יש מנכ"ל חדש בחברה

עודד פורר:  גילוי נאות – יצא לי לבלות איתו, לא 'לבלות' – הוא הדריך אותנו שבוע כשהייתה משלחת של חברי כנסת עם הסוכנות היהודית למרוקו ואריה הדריך אותנו שם

עודד פורר:  אבל בהחלט איש שנמצא הרבה מאוד שנים בעיסוק של העלייה ובמוסדות הציוניים

עודד פורר:       אז נתחיל מההתחלה, ניתן לחברת אופק להציג, או למשרד הקליטה, מי שמבקש ראשון

עודד פורר:  בבקשה

אריה ביבי: (הצגת מצגת)     לפני שאתן איזה שהוא רקע כללי, אני רוצה ברשותך להתחיל בלהודות לבעלים של החברה, ההסתדרות הציונית, לסוכנות היהודית ולקרן היסוד על האמון בי

אריה ביבי:  ואני מתרגש שאחרי 25 שנים שעליתי ממרוקו, כפי שידוע לך, שאני היום זוכה לעבוד בעידוד עלייה ולעזור ליהודים אחרים לעלות לארץ

אריה ביבי:  ואני רוצה גם להגיד מילה תודה גם על העבודה של המנכ"ל הקודם, מר שמעון כהן, שבמשך שבע שנים הקים את החברה ועבד והפך את החברה הזאת למה שהיא היום

אריה ביבי:  אז אני גם רוצה להודות לו בהזדמנות הזאת

אריה ביבי:       כמה מילים באופן כללי על הרקע

אריה ביבי:  חברת אופק מאז שנת 2019, כפי שרשום כאן, זו הייתה שנה אחרונה שהייתה פעילות סדירה מבחינת התקציב שלה

אריה ביבי:  והחל מ-2020, מכל מיני סיבות שמוכרות לנו במערכת הפוליטית הישראלית ומכל מיני סיבות אחרות, התקציב אושר בזמנים מאוחרים יותר

אריה ביבי:  מה שלא אפשר איזה שהיא פעילות סדירה

אריה ביבי:  יש לציין שמאז הקמת החברה הרף של כמות העולים שעלתה לארץ הגיע כמעט בין 30,000 ל-35,000 איש בשנה

אריה ביבי:  ומאז פרוץ מלחמת רוסיה-אוקראינה בפברואר 2022 אנחנו עדים לגל עלייה מאוד מאוד גדול שהתברכנו בו

אריה ביבי:  ובעצם ראינו את העלייה קופצת במספרים, נוכל לראות אחרי זה את המספרים

אריה ביבי:  אבל אני חושב שהנתונים האלה מוכרים, נקצר בנושא הזה

אריה ביבי:       מה שמעניין כרגע זה לדבר, אפרופו הנושא הראשון שדיברנו עליו, מאז מלחמת "חרבות ברזל" אני חושב שיש פה רעידת אדמה בעולם היהודי

אריה ביבי:  אני יודע שהוועדה התעסקה הרבה במה שקורה בעולם היהודי בזמן האחרון

אריה ביבי:  בין אם זה מצד אחד הזדהות מאוד מאוד גדולה עם מה שקורה בארץ, בין אם זה בתרומות, בין אם זה במשלחות סולידריות שמגיעות כמעט על בסיס יומי לארץ בשלושה חודשים האחרונים

אריה ביבי:  וכמובן בהזדהות עם החלום הציוני

אריה ביבי:  ואת זה אנחנו נדבר עליו עוד מעט

אריה ביבי:  מצד שני, וזה אולי איזה שהוא אפקט שאנחנו מרגישים אותו, גל אנטישמיות מאוד קיצוני בכל העולם, כולל במדינות שלא היינו רגילים אליהם לראות את הדבר הזה: אוסטרליה, קנדה

אריה ביבי:  ובאמת גילויים שאנחנו לא רגילים אליהם, שגורמים לכל מיני תופעות וגם כמובן לדבר שמבחינתנו הוא חשוב, להתעניינות בעלייה

אריה ביבי:  לפתיחת תיקים שמבחינתנו זה הדבר שהכי מוחשי שמראה לנו את הנושא הזה של הרצון להשתקע, לבוא לחיות בארץ

אריה ביבי:       בעצם זה מה שאנחנו לקחנו בחשבון, אם נתקדם במצגת, אז כמובן יש את המספרים של העולים

אריה ביבי:  אם תרצו אפשר לעבור עליהם, אבל אני חושב שסך הכול המספרים מוכרים לחברי הכנסת וגם ליושב-הראש

אריה ביבי:  ולפני שאנחנו עוברים לנושא של התקציב עצמו אני רוצה לדבר על העקרונות המנחים, שבעצם מנחים אותנו בתוכנית העבודה של 2024, כי אני מאמין שיהיו שאלות בנושא הזה

אריה ביבי:  א', הדבר הראשון זה המינוף מצד אחד של הסיטואציה הגלובלית שאנחנו מרגישים להאצת העלייה

אריה ביבי:  תעדוף מובהק של מופעי הכנה לעלייה וליווי במסע עלייה

אריה ביבי:  צריך להבין, בסופו של דבר הבקשות שאנחנו מרגישים אותן צריכות כרגע את הליווי

אריה ביבי:  יש הבדל בין בן אדם שבא, מתעניין, מגיע לירידים, לבין הליווי שהוא צריך לקבל עד שהוא עושה את הצעד הזה

אריה ביבי:  היות והדברים האלה הם קרו בתוך שלושה חודשים, כמי שמלווה עלייה כבר כמעט 20 שנים, סגירת העסקה אם נקרא לזה ככה, היא דבר נורא חשוב

אריה ביבי:  וזה דורש מפגש, דורש אינטראקציה אישית מול בן האדם

עודד פורר: סליחה, מה זאת אומרת תעדוף מובהק של מופעי הכנה לעלייה וליווי במסע על פני פעילות שגרה של עידוד עלייה?     

אריה ביבי: בדיוק לזה אני מתכוון

אריה ביבי:  אני אסביר את עצמי

אריה ביבי:  בסוף מה שיביא את אותו בן אדם, את אותה משפחה לעלות לארץ – זה לפגוש גורמים, בין אם זה ממשלתיים, בין אם זה גורמי סוכנות, ההסתדרות הציונית, שיסבירו לו בדיוק את התוכנית, לאן הוא עולה

עודד פורר: אני מנסה להבין, מופעי הכנה לעלייה זה ירידי עלייה?     

אריה ביבי: זה גם, כמובן

עודד פורר: אז מה זה פעילות שגרה של עידוד עלייה?     

אריה ביבי: פעילות שגרה של עידוד עלייה זה באופן כללי קמפיינים על בסיס שנתי

עודד פורר: אתה מדבר על פרסום

אריה ביבי: פרסום, אבל לא רק

אריה ביבי:  כל מיני חשיפות

אריה ביבי:  לפעמים היינו מגיעים לשבתונים של סטודנטים לדבר באופן כללי על עלייה

אריה ביבי:  דברים כלליים אל מול קהל שלאו דווקא מתעניין בעלייה

אריה ביבי:  אלא פשוט אנחנו באים ומראים לו את האופציות הקיימות כאן

אריה ביבי:  כאן יש פה קהל שכן מתעניין ואנחנו בסוף צריכים לתרגם את הדבר הזה לעלייה ממשית בסופו של תהליך, בקיץ או בכל תקופה אחרת לפי המחזור ולפי הדינמיקה של אותה משפחה

אריה ביבי:  וזה בדיוק ההבדל שאנחנו רואים כאן

אריה ביבי:  בסוף זה עידוד עלייה שהוא הרבה יותר פרקטי, הרבה יותר מובהק במובן הזה

אריה ביבי:       עוד דבר שהוא חשוב כאן, אפרופו דיברת על שיווק, זה כמובן להראות לו את האופציות הקיימות מבחינתו

אריה ביבי:  מרגע שהקהל מתחיל להתעניין אנחנו צריכים להראות לו את האופציות הממשיות שיש לו

אריה ביבי:  מה הלימודים בארץ, איך זה עובד

אריה ביבי:  כל המנגנונים האלה

אריה ביבי:  האנשים האלה לפני שלושה חודשים רובם לא התעניינו בזה

אריה ביבי:  אנחנו צריכים להסביר להם בסופו של דבר איך הדבר הזה עובד

אריה ביבי:  איך מנהל הסטודנטים, מימון לימודים

עודד פורר: ברור, ברור

עודד פורר:  אפשר להתקדם

אריה ביבי: אוקיי

אריה ביבי:  אז זה עוד דבר שעבדנו עליו

אריה ביבי:  כאשר מתן הדגש שלנו זה עליית צעירים ומשפחות צעירות, שאנחנו שמים דגש מאוד מאוד גדול מכל מיני סיבות שמובנות

אריה ביבי:  אנחנו בסופו של דבר רוצים להביא את דור העתיד של העם היהודי לארץ להגשים את עצמו ולחיות פה

אריה ביבי:  וגם הקליטה שלו תהיה מיטבית ויותר קלה

אריה ביבי:       עוד דבר שהיה חשוב לוועדת ההיגוי ולדירקטוריון של אופק ישראלי לאשר, זה האפשרות לעבוד בכל המדינות בעולם

אריה ביבי:  אנחנו לא יודעים איך הדברים יתפתחו

אריה ביבי:  בסוף יש התרעות לצערנו בכל מיני מדינות, בכל מיני מקומות שלא היינו רגילים אליהם

אריה ביבי:  ויתכן וחלילה ואנחנו באמת לא מאחלים שיקרה מצב חריג במדינה מסוימת יביא לגל עלייה

אריה ביבי:  ולכן הגמישות הזאת, האפשרות לעבוד בכל מדינה לפי התפתחות מסוימת שיכולה להיות, שעלולה להיות בכל מקום היא מאפשרת לנו לחשוב ולהתאים את עצמנו בצורה מהירה במידה וקורה משהו במדינה מסוימת

אריה ביבי:  וזה גם עיקרון מנחה של תוכנית העבודה של 2024

אריה ביבי:       כמובן הדבר האחרון שהוא מבחינתנו הכי חשוב ולכן אנחנו נפגשים פה היום

אריה ביבי:  הצורך הקריטי בהאצת התהליך לאישור התקציב

אריה ביבי:  לראשונה מזה כמה שנים אנחנו מאוד רוצים לבוא ולקבל את התקציב בצורה טובה

אריה ביבי:       אז מבחינת התקציב, אני חושב שקיבלת את החומרים בתצורות שונות

אריה ביבי:  בסופו של דבר מבחינת התקציב עצמו, אתן רוצות אולי פה להיכנס לדבר?      

עודד פורר: כאן יש לי הרבה שאלות

עודד פורר:  תתחילו, תסבירו

עודד פורר:  אולי תענו לי על השאלות לפני שאני אשאל אותן

עודד פורר:  אני מניח שאתן יודעות מה השאלות שלי

אלה סבן: אני יכולה לנחש

עודד פורר: אתן יכולות לנחש

עודד פורר:  כל מי שהיה רואה את הטבלה הזאת היה שואל הרבה שאלות

אלה סבן: אז קודם כול לפני שנצלול לתקציב אני רוצה רק להגיד שבאמת זו שנה ראשונה שאנחנו מאשרים תוכנית עבודה לפני ה-1 בינואר

אלה סבן:  ואפשר כביכול, אם יהיה תקציב, אפשר להתחיל לעבוד

אלה סבן:  זו שנה ראשונה ואני חושבת שאנחנו באמת יכולים להיות גאים על כך ששנה ראשונה יש תוכנית עבודה כבר ב-1 בינואר ואפשר לצאת לדרך

אלה סבן:       עכשיו לגבי התקציב: חלוקת התקציב היא, אני לא אעבור על המספרים, כי אתה רואה אותם בעצמך

זאב אלקין: למה יש נקודת מעבר של מאי 2023?      

עודד פורר: מה שאצלך, התקציב שבפניך זה התקציב שקיבלנו, זה המסמך שקיבלנו ממשרד הקליטה

אלה סבן: זה משרד הקליטה וזה אופק

עודד פורר: וזה קיבלנו, יש לנו שני תקציבים

זאב אלקין: לאותו גוף

עודד פורר: כן

עודד פורר:  לא, זאת אומרת שתי טבלאות

עודד פורר:  מציגים את זה בשתי דרכים שונות

דן אילוז: זה אותם מספרים בגדול

שי פלבר: יכול להיות

שי פלבר:  לא, זה פשוט מראים את זה עד יוני ומיוני

שי פלבר:  תקציב אושר ל-2023-2024 במקור ל-19 חודשים בפועל

שי פלבר:  למעשה, ב-2023 היכולת לפעול השתנתה ולכן התקציב מוצג בצורה שונה

אלה סבן: האישור התקציבי הוא לכל שנה בנפרד

אלה סבן:  אבל מאחר והיכולות של השימוש בתקציב הן שונות

אריה ביבי: זה אחד על ציר הזמן, אחד רק על 2024

אריה ביבי:  לבקשתך, פשוט ביקשת תוך חמש שנים

שלומית אבינח: אנחנו ביקשנו לפי חמש שנים

אריה ביבי: כן, אז זה ההבדל

שלומית אבינח: זו בקשת הוועדה

עודד פורר: אני ביקשתי לראות את ההשוואה מה קרה במהלך התקופות

עודד פורר:  איזה שינויים היו

שלומית אבינח: בסדר, הם ענו על הכול

עודד פורר: מ-2019, יש לי מ-2019

עודד פורר:  למה חילקתם אבל את 2022 לינואר עד מאי ואחר כך יוני עד דצמבר?      

זאב אלקין: זה מה ששאלתי, זאת הייתה השאלה

שלומית אבינח: רגע, הפרוטוקול לא יכול ככה; תהיו מסודרים

שלומית אבינח:  מי עונה?      

יאנה ברמר: סליחה, אני אענה על השאלה הזאת

יאנה ברמר:  שנת 2022 בעצם החוזה שלה התחיל מינואר 2022 והיא נמשכה עד סוף מאי 2023

יאנה ברמר:  בין היתר בעקבות כל מיני קשיים שלנו גם ב-2022 לאשר את התוכנית, קשיים שהיו במשרד ואופק ופרוץ המלחמה בין רוסיה לאוקראינה שבעצם הביאה אותנו להאריך את ההתקשרות ולאור עודפי תקציב

יאנה ברמר:  ולכן התקציב היה של 2022 בעצם הוא היה מינואר 2022 עד מאי ואחר כך עשינו עוד תקציב מיוני 2023, תקציב חדש, מיוני 2023 עד דצמבר 2023

זאב אלקין: אז כל ההוצאות עד מאי 2023 נגזרו מהסכם שנחתם והוקרא עוד בינואר 2022

יאנה ברמר: עם שינויים

עודד פורר: לא, היה שינוי לדעתי

יאנה ברמר: בוצעו שינויים, היו התאמות לאור המלחמה

יאנה ברמר:  עשינו שינויי יעוד שהוסכמו על כולם

עודד פורר: מתי, אגב, נעשו שינויי הייעוד?      

אירית גל שוב: במהלך השנה

עודד פורר: ב-2023?     

אירית גל שוב: 2023 ו-2022

עודד פורר: לא, אני מסתכל על התקציב מינואר עד מאי

עודד פורר:  איפה היה נקודות שבהם, ממה התחלתם ולאן שיניתם?      

שי פלבר: היו שני שינויי ייעוד שנעשו במהלך השנה

אירית גל שוב: חמישה שינויי ייעוד ב-2022 ו-2023

יאנה ברמר: לא, היו שניים שהם שינויי ייעוד והשינויים הנוספים היו בעצם בגלל ההארכה

יאנה ברמר:  כי לאור העובדה שהיינו צריכים להאריך את מספר החודשים של התוכנית היה צורך להתאים את כוח האדם, את הפעילויות, את האולפנים ולכן היה שינוי ייעוד

יאנה ברמר:  כי היה צורך להתאים את מספר היחידות למספר החודשים של הפעילות

אלה סבן: אני באמת חושבת שמבחינת תקציב זהו

עודד פורר: אוקיי

עודד פורר:  השאלה היא מאוד פשוטה ושאלתי אותה גם

עודד פורר:  בבקשה, חה"כ אילוז

דן אילוז: אני רק רוצה שאלת הבהרה על הטבלה, כדי להבין, שאלת הבנה

דן אילוז:  תוכנית עבודה 2024 ואז יש השקעות במוסדות

דן אילוז:  אולי מישהו שלא מכיר

שי פלבר: השקעות המוסדות זה כשנחתם ההסכם הראשון של אופק ישראלי הסוכנות, ההסתדרות הציונית העולמית התחייבו על פעולות מסוימות

שי פלבר:  הכוונה היא שפעילות של אופק היא תוספתית למה שהמוסדות עושים ולכן זה הבסיס שממנו אנחנו לא גורעים מהפעילות

שי פלבר:  זה נחשב בסך הכול תקציב של אופק, כי גם צריך להגיד, עוד לפני אופק הייתה השקעה של המוסדות

שי פלבר:  אבל אנחנו התחייבנו לשמר את אותה רמת פעילות

שי פלבר:  זה גם מגובה בהסכמים

עודד פורר: השאלה שלי, שנשאלה גם בדיון הקודם, שאותה חשוב לי להציג: אני רוצה להבין מהם הפרמטרים שלפיהם בוצעה חלוקת התקציב הזאת? זאת אומרת איך מחליטים שלמקום אחד מקצים X כסף ולמקום אחר מקצים חמישה X? בבקשה חה"כ אלקין

זאב אלקין: בהמשך לשאלתך, הסוכנות היהודית היא לכאורה גוף מקצועי שהוא הגוף המרכזי בציבוריות הישראלית בעיסוק בעלייה

זאב אלקין:  כשאני מסתכל על החלוקה הפנימית של השקעות הסוכנות לא קשורות לאופק אני רואה פה חלוקה בין היעדים באחוזים מסוימים שמאוד מאוד ברורים

זאב אלקין:  זה כשהסוכנות מחליטה לעצמה כשהיא מחליטה לבד

זאב אלקין:  עודד, אם אתה איתי, תשים לזה לב

זאב אלקין:  למשל לדוגמה השקעה בחמ"ע היא כמעט 50% מכלל התקציב

זאב אלקין:  מה גם שאם אתה רוצה שחלק זה גלובלי, כן? אז זה משרת את כולם

זאב אלקין:  אם אני מוריד את זה, אז זה אולי אפילו יותר מ-50% מכלל התקציב

שי פלבר: אתה אומר ההשקעה של הסוכנות בסך הכול

זאב אלקין: כשהסוכנות מחליטה לעצמה

זאב אלקין:  ואני מוריד מ-13 מיליון שקלים את 3

זאב אלקין: 2 כי זה גלובל, זה משרת את כל היעדים

שי פלבר: לא, גלובל אני לא חושב שצריך להוריד אותו

שי פלבר:  הגלובל משרת את העלייה מכל - - -     

דן אילוז: אז הוא אומר שמהדברים הגיאוגרפים

עודד פורר: הסוכנות עם אופק, בלי אופק משקיעה, הייתה משקיעה, סתם ניקח את חמ"ע כדוגמה

עודד פורר:  הייתה משקיעה 3,993,000 שקלים בחמ"ע עם אופק, בלי אופק

זאב אלקין: זה אני לא יודע

עודד פורר: ואופק שם אפס לפי מה שאני רואה פה כמעט בזה

שי פלבר: לא, לא, זה לא אפס

זאב אלקין: זה בנוסף

זאב אלקין:  אני אומר משהו אחר

עודד פורר: אז אני לא מצליח להבין

זאב אלקין: אני אסביר מה השאלה שלי

עודד פורר: בסוף בתקציב 2024 אני רואה 3,993,000 תקציב אופק

עודד פורר:  אבל אני רואה סוכנות

זאב אלקין: זה בנוסף, עוד 5

עודד פורר: סליחה, אני רואה תקציב ל-2024, 35 מיליון שקלים

עודד פורר:  מי שלח לנו את הטבלה הזאת? משרד העלייה והקליטה

עודד פורר:  תקציב אופק כמה? 3,993,862

שי פלבר: זה רק מתקציב אופק, ללא השקעות המוסדות

זאב אלקין: השקעת מוסדות זה תוספתי, זה לא חלק מאופק

זאב אלקין:  זה מעבר

שי פלבר: מעבר ל-4 מיליון יש עוד

עודד פורר: הם משקיעים על השקל אחד לאחד

שי פלבר: לא, לא אחד לאחד

עודד פורר: זה מה שכתוב

עודד פורר:  חבר'ה, כתוב תוכנית 2024 – 3,993,862 שקלים, סוכנות לחמ"ע

עודד פורר:  תקציב 2024 אופק 3,993,862 שקלים

עודד פורר:  זה אחד לאחד

שי פלבר: זה מה שהמשרד משקיע באמצעות אופק

שי פלבר:  בנוסף לסכום הזה יש את ההשקעה של המוסדות

שי פלבר:  אתה לא רואה את זה בטבלה הזאת

עודד פורר: אבל היא קיימת

שי פלבר: לא, בטבלה הזאת

זאב אלקין: בטבלה השנייה אני רואה

דן אילוז: אולי מישהו יכול לעשות סדר מה זה הצ"ע והסוכנות

זאב אלקין: אני אסביר את השאלה שלי

שי פלבר: אתה יכול לראות כאן, אם אני לוקח את חמ"ע כדוגמה, השקעה ב-2024 של המשרד עומדת על כ-4 מיליון שקלים

שי פלבר:  והסוכנות היהודית לבדה מתקציבה משקיעה עוד 5 מיליון שקלים

דן אילוז: אבל למה יש עמודה של סוכנות גם שם?     

זאב אלקין: כי זה דרך הוצאת הכסף

זאב אלקין:  הרי אופק לא מוציא ישירות לרוב

זאב אלקין:  הוא מוציא או דרך הסוכנות או דרך הצ"ע

זאב אלקין:  אז זה כסף של אופק שמגיע מהמשרד ומושקע דרך הסוכנות

עודד פורר: אתה רואה שזה מחולק בכל שאר המקומות סוכנות והצ"ע

עודד פורר:  פשוט בחמ"ע זה רק הסוכנות ולכן העמודה של הצ"ע פה ריקה

עודד פורר:  ולכן זה אותו סכום

זאב אלקין: זה הצינור

זאב אלקין:  ועכשיו אני אסביר את השאלה שלי, למה שאלתי

זאב אלקין:  כשאני מסתכל איך סוכנות מנהלת את סדרי העדיפויות שלה, בהתחשב בצורך של עלייה כגוף מקצועי ראשי שעוסק בעלייה

זאב אלקין:  אני לוקח את התקציב של 13 מיליון, התקציב האמיתי שהסוכנות הייתה משקיעה אם לא היה אופק לצורך העניין

זאב אלקין:  מוריד מפה את הגלובל, כי הוא משרת את כל העולם, אז הוא לא רלוונטי לסדרי עדיפויות של היעדים הגיאוגרפים

זאב אלקין:  נשאר פחות מ-10 מיליון שמתוכם קצת יותר מ-5 מיליון מושקעים בחמ"ע

זאב אלקין:  זאת אומרת כשהסוכנות מסתכלת על מפת העלייה כגוף המרכזי שמעלה את היהודים לארץ ישראל הוא אומר אני צריך להשקיע קצת יותר מ-50% ביעד הגיאוגרפי הזה, כי ככה וככה וככה

זאב אלקין:  מן הסתם יש לו הסברים מקצועיים

עודד פורר: בתוך זה, אגב, זה כרטיסי טיסה אני מניח

שי פלבר: לא, לא, זה לא כולל כרטיסי טיסה ולא כולל השקעות נוספות

זאב אלקין: זאת פעילות שם

זאב אלקין:  זאת פעילות נטו שם

שי פלבר: נכון

זאב אלקין: ועכשיו כשאני מסתכל על מדינת ישראל דרך אופק, ממשלת ישראל דרך אופק, לוקח את התקציב 35 מיליון סך הכול

זאב אלקין:  מתוכו השקעה בחמ"ע הוא פחות מ-10%

זאב אלקין:  אז אני שואל מתודולוגית, כן? מקצועית

זאב אלקין:  איך יכול להיות שהגוף הראשי של הציבוריות הישראלית – ליתר דיוק: לא ישראלית, היהודית העולמית הציונית – שהוא זה שמוביל בנושא עלייה וגם רוב ההשקעות דרכו

זאב אלקין:  גם אופק רוב ההשקעות משקיע דרכו

זאב אלקין:  אז הגוף הזה מקצועית חושב שהשקעה ביעד חמ"ע צריכה להיות 50% ואז בא גוף של ממשלת ישראל ואומר לו sorry, אצלי זה 10%

זאב אלקין:  זה לא פערים קטנים, כן? זה פערים בולטים

עודד פורר: אני מצטרף לשאלתו של חה"כ אלקין

דן אילוז: למרות שאני חושב שהשאלה היא יש בה עיוות

דן אילוז:  כן? כי אתה רואה מצב קיים

דן אילוז:  אני חושב שאופק רוצה לתקן את המצב

עודד פורר: יכול להיות, זו השאלה

עודד פורר:  זה ההסבר

זאב אלקין: איפה מקצועית אופק חולק על הסוכנות ואיפה הוא חושב שהסוכנות טועה?     

דן אילוז: הם חלק מציור ביחד מציירים

שי פלבר: אז אני אענה

דן אילוז: אני אתן לך לענות

שי פלבר: ראשית אני אומר, קודם כל 5 מיליון זה 2014 השקעה ראשונה שלנו

יאנה ברמר: לא, 2024

שי פלבר: לא, שהתחילה ב-2014

שי פלבר:  אני אסבך את עצמי בכוונה, אגב, ואני אומר את הדבר הבא: זה לא משקף עלויות נוספות שהסוכנות השקיעה בשנתיים האחרונות בעקבות המשבר שאנחנו נמצאים ברוסיה למשל

שי פלבר:  כדוגמה, הקמנו שידור פתוח

זאב אלקין: יכול להיות שזה אפילו עוד יותר

זאב אלקין:  אז השאלה שלי מתחזקת

שי פלבר: אז אני אומר, יפה, אמרתי שאני אסבך את עצמי מראש

שי פלבר:  מבחינתנו רגע אני לא מסתכל על תקציב הסוכנות היהודית בנפרד או על תקציב אופק בנפרד

שי פלבר:  אני מסתכל על זה כמכלול

שי פלבר:  בסדר? ואני מסתכל על זה כבסך הכול היכולת שלי לפעול בשטח

שי פלבר:  כשאני מסתכל רגע על התקציב שמתווסף לחמ"ע, אל מול אגף, צריך לומר, 4 מיליון שיש פה, אם מסתכלים היסטורית על תקציב של חמ"ע הוא היה הרבה יותר גדול בעבר

שי פלבר:  אבל הביצוע שלו היה הרבה יותר נמוך

שי פלבר:       ולכן לשאלתך, אני לא מסתכל על תקציב הזה אתה אומר הסוכנות משקיעה 50% איך זה יכול להיות שהמשרד משקיע רק כ-10%? אני אומר ההיפך

שי פלבר:  אני מסתכל על סך המשאבים שעומדים לרשותי בכל תוכנית אופק

שי פלבר:  ולפעמים אני יכול להביא יותר משאבים לחמ"ע, כי יש לי תורמים שחמ"ע מעניינת אותם למשל

שי פלבר:  ואני לא יכול להביא תורמים שמעניין אותם דרום אמריקה

שי פלבר:  אז אני משחק בדבר הזה בתוך האיזונים והיכולות שלי

שי פלבר:  לכן אני חושב שזה מהלך שהוא משלים

זאב אלקין: חלוקת המשאבים של אופק נעשית בהסכמה מוחלטת אתכם?     

שי פלבר: כן

שי פלבר:  הדירקטוריון של החברה מאשר את התוכנית

זאב אלקין: את השליש שם

זאב אלקין:  אם הייתי יודע שאתה 50% לא הייתי שואל את השאלה

שי פלבר: הדירקטוריון מאשר את התוכנית ורק אז היא מוגשת לוועדת ההיגוי של המשרד

עודד פורר: רגע, אני רואה שחברי הדירקטוריון מסמנים לי

עודד פורר:  רצית לומר משהו מרינה?     

מרינה רוזנברג קוריטני: אני לא חברת דירקטוריון

מרינה רוזנברג קוריטני:  אבל למשל עד היום יש לי שאלה, למה אנחנו משקיעים במדינות כאלה ואחרות ולא משקיעים למשל בגרמניה? כי שם פוטנציאל עצום

מרינה רוזנברג קוריטני:  למה משרד לא רוצה להיכנס ולהתחיל לעבוד בגרמניה למשל

אלה סבן: אז אני אחבר קצת את השאלה של מרינה ומה שאתה שאלת

אלה סבן:  בסופו של דבר יש מישהו שצריך לחלק

אלה סבן:  ומה שגם אריה ציין קודם, השנה עשינו מהפך בנושא של הגמישות

אלה סבן:  כרגע החלוקה היא כזו שמסיבות, תכף אני אפרט אותן, כאלה ואחרות

אלה סבן:  אבל אם יהיה צורך להתאים את זה ואם יהיה צורך שנתחיל לעבוד בגרמניה, או לא יודעת, פתאום יקרה משהו בשבדיה או שיקרה משהו בפולין, משהו שקודם לא יכולנו כשהיה לנו את המלחמה באוקראינה וברוסיה והיינו צריכים לעשות שינויי ייעוד בגלל הדברים האלה

אלה סבן:  פה תהיה גמישות ותהיה אפשרות לעבוד

אלה סבן:       עכשיו, הנושא הזה של התקציב צריך לראות אותו כרגע כמשהו שהגענו למסקנה עליו בעקבות השנים הקודמות

זאב אלקין: כאילו בהתאם למספרי העולים שהיו בשנים?     

שי פלבר: לא רק

אלה סבן: לא, לא מספרי העולים, לאו דווקא

זאב אלקין: זו הייתה שאלה צינית

שי פלבר: אירועים גיאופוליטיים

אלה סבן: אנחנו מסתכלים על מה שקרה בשנים הקודמות

אלה סבן:  היה תקציב מאוד גדול לחמ"ע שהניצול שלו, כמו ששי אמר, היה הכי נמוך

אלה סבן:  זאת אומרת מקסימום 70% ניצול כאשר בשאר המדינות היה 85%

אלה סבן:  כרגע גם אין אפשרות לעבוד ולפעול בחמ"ע מכל מיני סיבות

עודד פורר: זה לא נכון

עודד פורר:  אין אפשרות לעבוד באזורים מסוימים

שי פלבר: בדיוק

שי פלבר:  ופה אני גם אשמח לתת בשורה מסוימת בהקשר הזה

שי פלבר:  זה נכון שהיכולת שלנו לפעול בכמה במרחב, אני מפריד בין מדינה למדינה

שי פלבר:  אבל למשל קחו את אוקראינה

שי פלבר:  בסדר? אוקראינה היא מדינה שבה פעלנו בשנתיים האחרונות, תכף ה-24 בפברואר, פעלנו מחוץ לאוקראינה

שי פלבר:  אני כן שמח לבשר לוועדה שהחל מה-21 בינואר אנחנו מוציאים שליח קבוע לאוקראינה שיישב בתוך אוקראינה, בקייב עצמה, וינהל מחדש את הפעילות בתוך המדינה למשל

שי פלבר:  כי אנחנו מבינים שהיום היכולת לפעול באוקראינה היא יותר משמעותית משהייתה בעבר

שי פלבר:  אז אנחנו כן מגיבים רגע על היכולות שקורות בשטח

שי פלבר:  רוסיה אני לא ארחיב בפתח הדיון הזה, אבל אנחנו יודעים שהאפשרות לפעול שם בדברים מסוימים היא מוגבלת

שי פלבר:  עם זאת צריך לומר, עדיין מגיעים עולים

שי פלבר:  נעל"ה בצורה משמעותית

עודד פורר: מה זה עדיין? בוא, תוריד את העלייה הזאת ואתה נמצא במספרים מגוחכים

שי פלבר: לכן אנחנו עדיין פועלים שם עם המגבלות שחלות עלינו

זאב אלקין: אולפנים אתה לא יודע להפעיל ברוסיה?     

שי פלבר: אני מפעיל, מפעיל לחלוטין

עודד פורר: השאלה היא האם בשנת 2023 כשירדנו למספרים של לדעתי 35,000 עולים ממדינות חמ"ע האם לא היינו יכולים להיות בפעילות אחרת ב-45,000 עולים? יכול להיות שלא היינו נמצאים במספרים האלו ופספסנו אפשרות להביא עוד כ-10,000 עולים

עודד פורר:  או למשל כמו שאמרה גב' קוריטני, אם היינו פועלים במדינה כמו גרמניה, שאליה עברו הרבה מאוד פליטים מאוקראינה, אנשים שעזבו את רוסיה – יכול להיות שהיינו נהנים גם מעלייה משם

שי פלבר: אז אני אתייחס לשאלה, בוודאי האחרונה ואז לראשונה

שי פלבר:  קודם כול, במסגרת אופק ישראלי קיבלנו אישור לפעול עד 2023 צריך לומר בסובב אוקראינה

שי פלבר:  והיה לנו שליח יהודי שהגיע לאזורים האלה

שי פלבר:  אגב, לא רק לגרמניה, גם למקומות אחרים במרחב – אוסטריה ומקומות אחרים

שי פלבר:  אני חייב לומר שכרגע, לגבי גרמניה, אני מדבר על הפליטים האוקראינים שהגיעו בעקבות המלחמה, אנחנו בקשר עם הקהילה, יש כ-9,000 פליטים אוקראינים שהגיעו בעקבות המלחמה

שי פלבר:  מעבר לקהילה הוותיקה

שי פלבר:       אני אוכל לומר ששנה שעברה עשינו שם פעילויות ומפגשים

שי פלבר:  לצערנו אני אומר, למדנו להבין שמי שהגיע מאוקראינה לגרמניה הגיע במטרה להישאר בגרמניה

שי פלבר:  אגב, יש השוואה שעשינו במהלך המלחמה אם אתה זוכר

שי פלבר:  מה מקבל פליט יהודי שמגיע לגרמניה, מה הוא מקבל בישראל

עודד פורר: אל תספר פה לפרוטוקול, שלא נשפיל את מבטנו

שי פלבר: ולכן, אני כן חושב אבל לגבי אוכלוסייה היהודית הוותיקה בגרמניה – אני אתייחס להערה של מרינה – בעבר היה לנו יריד שעשינו ב-2018 או 2019 כמדומני, בגרמניה

שי פלבר:  עשינו פעילות

שי פלבר:  היא לא הביאה להרבה מספרי עולים, אבל אני חושב שחלק מהשיח עכשיו הוא בהחלט לבדוק גם את המדינות הללו

שי פלבר:       לגבי רוסיה, אני חושב שאנחנו רואים רגע, ואני מתבטא בכוונה, ברשותכם, בעדינות

שי פלבר:  אנחנו רואים מעבר לפעילות שלנו, ואם תסתכל ב-2019 או טרום המלחמה כמה השקענו כספית וכמה עולים הגיעו

שי פלבר:  ובוא נסתכל רגע בתקופה האחרונה

שי פלבר:  אנחנו מבינים רגע שגורמי הדחיפה והמשיכה, לצערנו יש לומר, הם כרגע פקטור מאוד משמעותי

שי פלבר:  אני כן חושב שיש שאלה גדולה מאוד שכשהמלחמה, אני לא פרשן פוליטי, אבל כשהיא משנה את הצורה שלה, בסדר? וגם אם אנחנו נוכל לפעול בצורה אחרת כן איך נדרש לפעול בצורה יותר משמעותית

עודד פורר: אני לא רוצה להפוך את זה לוויכוח ספציפי על אזור מסוים

עודד פורר:  אני חושב שאתם טועים בחלק מהערכות המצב שלכם גם במה שמופיע בשקף

עודד פורר:  כי להגיד שגל האנטישמיות הוביל להקפאת תהליך העלייה בתיקי עלייה פתוחים, מספר העולים לרבות מחמ"ע – זה התעלמות מהגורמים שהובילו לזה, שאנחנו ביצענו כאן

עודד פורר:  כמו למשל הפסקת ה- go no go כאן

עודד פורר:       וברור לחלוטין שמי שרוצה לעשות ונמצא עכשיו במדינה כמו רוסיה ורוצה לעשות עלייה לישראל – נמצא במערכת יחסים שונה בתוך המדינה לעומת מה שקורה למי שנמצא באחת ממדינות אירופה המערבית

עודד פורר:  וההתעלמות מזה היא כאילו, כי גם במובן של - - - הפתוחה, אנחנו לא נפרט כאן, אבל התור פתאום צמח עוד פעם לתשעה חודשים, בגלל כל מיני הנחיות בנתיב שאני מקווה שזה יתקצר עכשיו חזרה בעקבות פעילות שלנו

עודד פורר:       אז צריך להבין שיש כאן, אני אומר את זה עוד פעם, אני אומר את זה, אמרתי את זה לשר גם, אני אומר את זה גם פה לפרוטוקול

עודד פורר:  עיני לא צרה באף אחת מהמדינות

שי פלבר: ברור לנו

עודד פורר: אני עומד כאן בגאווה כמי שהוביל תוכניות עלייה ממערב אירופה

עודד פורר:  אני חושב שאתם טועים ואתם גורמים לכך שאנחנו מפספסים אוכלוסייה שיכולה לעלות לישראל

עודד פורר:  ואגב, אם היא לא תעלה בשנים הקרובות יכול להיות שאיבדנו אותה

עודד פורר:  צריך את זה לזכור, זה א'

עודד פורר:       ב', ישנן פעולות, אל תשכחו שחמ"ע, אנחנו מתייחסים לחמ"ע כאילו זה מדינה

עודד פורר:  מדברים פה על 13 מדינות

עודד פורר:  זאת אומרת התקציב, אותם 4 מיליוני שקלים מחולקים בעצם ל-13 מדינות

עודד פורר:  זה לא מדינה אחת באירוע הזה

עודד פורר:  וישנן פעולות שאי אפשר אולי לעשות במדינה כמו רוסיה, אבל בכל הסובב, ירידי עלייה והדברים האלה, יכולים לעשות ולצערי לא נעשים

שי פלבר: אני חייב לומר, זה משקף פעילות בשלושה אזורים מרכזיים: רוסיה, אוקראינה וכל הקווקז והאזור שלו ששם, אגב, אין מגבלות

שי פלבר:  ולכן, אגב, החזרנו שליח עכשיו לאוקראינה שמתחיל ב-21 בינואר את שליחותו שם בתוך המדינה, מתוך כוונה לחדש הרבה יותר פעולות באודסה, בקייב

עודד פורר: גורמי הדחיפה האנטישמיים קיימים גם במקומות האלו

שי פלבר: לחלוטין

עודד פורר: חווינו כולנו את האירועים שהיו בדאגסטן ובמקומות אחרים

שי פלבר: אכן כן

אלה סבן: אני רוצה להגיד עוד שני דברים לגבי הנושא הזה

אלה סבן:  הנושא של פתיחת תיקים, כמו שאריה גם הציג, בשביל להמיר את זה באמת בסופו של דבר לקבלת החלטה ולעלייה, צריך לעבוד פה

אלה סבן:  זאת אומרת צריך לעשות איזה שהוא תהליך מול הלקוחות האלה שפתחו תיק

אלה סבן:  זאת אומרת יש גידול מאוד משמעותי בפתיחת תיקים מהמערב

אלה סבן:  אנחנו מדברים על 400% ו-500% מצרפת, מצפון אמריקה כמעט 100%, אנגליה, אוסטרליה, אחוזים מאוד גבוהים של פתיחת תיקים

אלה סבן:  שאותם צריכים להמיר לתכלס עלייה

עודד פורר: כשאת אומרת 400% זה מכמה לכמה?     

אריה ביבי: נגיד בתקופה המקבילה אשתקד - - -     

שמעון בן-שלמה: מכ-300 ומשהו ל-1,200 בערך בצרפת

אלה סבן: בצרפת

אלה סבן:  ובשביל להמיר אותם ושבאמת יבצעו עלייה בקיץ, צריך לעשות איזה שהיא עבודה

עודד פורר: כמה תיקים פתוחים יש בחמ"ע?     

שי פלבר: אני יכול להגיד שיש לנו כרגע, יש לנו, מתחילת המלחמה

שי פלבר:  אני אגיד לך מיד

עודד פורר: אתה מדבר מה-7 באוקטובר?     

שי פלבר: כן, כן

שי פלבר:  היה לנו 5,000, אני אתן לך את הנתונים אחר כך, ברשותך, בסדר? אלפים

שי פלבר:  ירדנו ב-73%

שי פלבר:  אני אשלח לך את הנתון המדויק, ברשותך

שי פלבר:  בסדר?      

עודד פורר: השאלה היא מה עושים, וגם כשירדתם אתם נמצאים באלפים

עודד פורר:  אני רק אגיד בהקשר הזה גם של התקציב, אני חושב שאתם מפספסים פה את אנגליה בגדול

עודד פורר:  אני חושב שבאנגליה אתם לא נותנים

אלה סבן: היא על הפרק

עודד פורר: אני רואה שהיא על הפרק, אבל לא בהיקפים שיעשו שם את השינוי

עודד פורר:  לא בהיקפים שיעשו שינוי

שי פלבר: אני אומר רגע, קודם כל אני חייב לציין שלגבי אנגליה גם פנתה אלינו - - -     

עודד פורר: לא, בצפון אמריקה הם הגדילו את התקציב משמעותית

מרינה רוזנברג קוריטני: בכל זאת אם אנחנו רואים לפי חלוקת התקציב ולפי הפוטנציאל אז זה גם כן לא בדיוק מסתדר

עודד פורר: גם בצפון אמריקה הגדילו את התקציב לטובת אוכלוסייה מסוימת, אל תשכחי

אלה סבן: לא, לא, לא

אלה סבן:  אנחנו כללנו את כל האוכלוסיות, כולל עולים מחמ"ע, ספרדים

שי פלבר: דוברי ספרדית, דוברי צרפתית

עודד פורר: נפש בנפש פה נציג?      

שי פלבר: מילה לגבי אנגליה, לשאלתך

עודד פורר: אם אני אשמע שהם מטפלים בעולי חמ"ע זו תהיה בשורה

אלה סבן: לא, לא, הם לא

אלה סבן:  אבל הם כן יטפלו בעולים צעירים, שביניהם יהיו גם עולי חמ"ע בקמפוסים, באוניברסיטאות

אלה סבן:  אבל לא ספציפית בעולי חמ"ע כרגע

אלה סבן:  ועוד משפט אחרון אני רוצה להגיד לגבי התקציב

עודד פורר: אני רק חוזר ואומר למי שלא מכיר

עודד פורר:  בחור אמריקאי שנולד להורים שהיגרו לאמריקה בשנת 1990, והוא נולד בניו יורק בשנת 2000 והוא היום בן 23-24, כשהוא ירצה לעלות לישראל הוא יגיע למשרדי נפש בנפש יגידו לו 'סליחה אדוני - - -     

שי פלבר: לא, לא, יש לי בשורה

שי פלבר:  אנחנו ביחד עם רשות ההגירה והאוכלוסין לפני כשנתיים שינינו את הנוהל

שי פלבר:  כל יוצאי חמ"ע שהגיעו עד 1989 לארצות הברית ולמזרח אירופה, הונגריה וכו' מטופלים על ידי נתיב

שי פלבר:  אבל מי שנולד כבר אחרי שנות ה-90, אותן מדינות, ואני מסתכל רגע, כי האמריקאי מטופל - - -     

עודד פורר: יליד ארצות הברית לא מטופל על ידי המדינה?     

שי פלבר: מטופל על ידי הסוכנות היהודית

עודד פורר: יליד אמריקאי, ללא קשר למועד העלייה של ההורים שלו לא מטופל?     

אלה סבן: בנתיב לא

שי פלבר: הוא מטופל על ידי נפש בנפש

שי פלבר:  הזכאות על ידי הסוכנות היהודית

שי פלבר:  בנושא הזכאות שינינו את זה, מי שהגיע מאז שנת 1990 ונולד בארצות הברית הוא מטופל על ידי הסוכנות היהודית, מתוך הבנה שהוא כבר אמריקאי לכל דבר ועניין, ומקל על התהליך עבור אותם עולים, כולל מזרח אירופה, הכוונה הונגריה ומדינות האלה

עודד פורר: זה חדש לי

עודד פורר:  אתם מכירים את זה?      

שלומית אבינח: בישיבות הקודמות דובר, אני זוכרת

שי פלבר: עשו תהליך לפני, השר אלקין שהוא היה שר העלייה והקליטה

עודד פורר: לא, זאת הייתה דרישה שלנו הרבה זמן

עודד פורר:  רק אני לא יודע שזה קרה

שי פלבר: נכון, נכון

שי פלבר:  השר אלקין, בהיותו גם ממונה על נתיב, שינה את המציאות הזאת ביחד עם רשות ההגירה והאוכלוסין

עודד פורר: רוצה להוסיף משהו, אלה? בבקשה

אלה סבן: משפט אחרון, קצר

אלה סבן:  לגבי התקציב עצמו

אלה סבן:  הסכומים הם בשקלים

אלה סבן:  השקל בכל מדינה - - -     

עודד פורר: ברור

עודד פורר:  זה ברור

אלה סבן: אז כך שיכול להיות שסתם דוגמה, בדרום אמריקה השקל הוא יותר חזק מאשר למשל בצרפת

עודד פורר: אני רוצה לשמוע את ישעיהו יחיאלי, פרויקט נעל"ה

עודד פורר:  א', אני אשמח לשמוע קצת סקירה אחורה

עודד פורר:  זאת אומרת כמה בכל שנה היו, כמה צפויים, כמה אתה חושב שיש לנו פוטנציאל במובן הזה

עודד פורר:  בעיניי, אני רק, אני משוחד פה, כי אני באמת חושב שזה אחד הפרויקטים המדהימים של מדינת ישראל לאורך דורות

עודד פורר:  אז באמת, בבקשה ישעיהו

ישעיהו יחיאלי: תודה

ישעיהו יחיאלי:  א', מאחר שפתחת בנפגעי המלחמה, אני רוצה להזכיר את בוגר נעל"ה שחטוף בעזה, איתן אורן, יחד עם אחיו

ישעיהו יחיאלי:  וכולנו מתפללים לשובו יחד עם כל היתר

ישעיהו יחיאלי:       אם אני מסתכל היום על ספטמבר 2024, אני חושב שאנחנו בערפל גמור ביחס להשפעת המלחמה שפה על רצונם של הורים לשלוח ילדים לארץ במצב הזה

ישעיהו יחיאלי:  מניסיון שלושת החודשים הראשונים או נגיד הפתיחה של המלחמה ראינו שמאות הורים לקחו את הילדים שלהם בחזרה

ישעיהו יחיאלי:  חלקם ישירות, הורה מול ילד, וחלקם על ידי ממשלות שארגנו טיסות חילוץ

ישעיהו יחיאלי:  והגדילה לעשות מדינה מסוימת ששלחה מוניות לאסוף את הילדים להביא אותם לנתב"ג, מלווים בעובדי שגרירות

ישעיהו יחיאלי:       צריך לומר שהיום 80% מהילדים האלה כבר פה חזרה

ישעיהו יחיאלי:  ואני מודה לשי שנענה לבקשה של ילדים מסוימים, בעיקר בדרום אמריקה, שאיך הם אמרו? – 'הציעו לנו טרמפ חינם לארגנטינה, לא ניקח?' ועכשיו יש להם קושי לחזור, כי הכרטיסים מאוד מאוד יקרים, ושי נחלץ לעניין הזה

ישעיהו יחיאלי:  לכן כשאני מסתכל על ספטמבר, כמו שאמרתי קודם, ערפל גמור

ישעיהו יחיאלי:  פוטנציאל עצום

ישעיהו יחיאלי:  גם בגלל שהשם הטוב של נעל"ה, אתה אמרת, אין הנחתום מעיד על עיסתו, אבל הוא קיים

ישעיהו יחיאלי:       גם העובדה שהיום להיות ילד בבית ספר תיכון במקומות מסוימים בעולם, כולל בצפון אמריקה, לא נעים

ישעיהו יחיאלי:  אני אומר את זה בצורה הכי עדינה

ישעיהו יחיאלי:  אנחנו לא נבנים על זה, אבל אני חושב שאנחנו יכולים להציג את תוכנית נעל"ה כחלופה שהיא אולי החליפה הטובה ביותר לנער יהודי בגיל תיכון שלומד בקרב רוב יהודי מוחלט

ישעיהו יחיאלי:  בחינוך הציבורי בעולם זה לא קיים בשום מקום

ישעיהו יחיאלי:  וגם אלה שהולכים לחינוך היהודי היומי שלפי מה שאני יודע בצפון אמריקה זה משהו כמו 15% מהילדים היהודים

ישעיהו יחיאלי:  אני אומר, גם לגבי הילדים האלה, הדרך לבית הספר, מבית הספר, המציאות החברתית שהם נמצאים בה

ישעיהו יחיאלי:  שלא לדבר על סטודנטים, שלא לדבר על החלום של האם היהודייה לראות את הבת שלה והבן שלה בהרווארד

ישעיהו יחיאלי:  אני לא בטוח שהחלום הזה עוד קיים בכלל

ישעיהו יחיאלי:       ולכן לתוך הנישה הזאת היינו צריכים להיכנס עכשיו במסה של הסברה

ישעיהו יחיאלי:  לא מילה של מה שנעשה שם, אלא עם מילה חיובית של מה שנעשה כאן

ישעיהו יחיאלי:  ואני מברך את אריה לכניסתו לתפקידו

ישעיהו יחיאלי:  אנחנו ניפגש כבר מחר כדי לדבר על נעל"ה באופק

ישעיהו יחיאלי:  אבל צריך לומר, עד היום לא היה אופק

שי פלבר: לאריה יש בשורות בעניין

שי פלבר:  כדאי שאולי הוא יגיד כמה מילים

ישעיהו יחיאלי: אוקיי, אז יושב-הראש שאל, לא עניתם, אז אולי תענה לפני שאני מדבר

ישעיהו יחיאלי:  אני מדבר כרגע על הפוטנציאל ועל הצורך לפעול פי 10 ממה שאנחנו פועלים בשנה רגילה, על מנת לתת להורים תחושת ביטחון שהם לא מסכנים את הילדים שלהם אם הם יבואו לישראל גם בזמן מלחמה

ישעיהו יחיאלי:  אני מדבר על המלחמה במתאר הנוכחי

ישעיהו יחיאלי:  מה יהיה בעוד שעה, בעוד שבוע, אף אחד מאתנו לא יודע

ישעיהו יחיאלי:  מה תהיינה ההשפעות של זה אף אחד מאתנו לא יודע

ישעיהו יחיאלי:  אני אומר, במתאר הנוכחי, במציאות שבה אנחנו נמצאים היום אנחנו ראינו משנה שעברה לשנה ירידה מ-600 תלמידים חדשים ל-520

ישעיהו יחיאלי:  תמיד מודדים את עצמנו בילדים החדשים

ישעיהו יחיאלי:  הדבר הזה קשור לתהליכים ששי הזכיר, רוסיה ואוקראינה, כל אחד עם הסיפור שלו

ישעיהו יחיאלי:  אבל התופעה היא גם הייתה עולמית

ישעיהו יחיאלי:       בסך הכול אנחנו רואים בשנים האחרונות מספרים יפים מאוד בנעל"ה

ישעיהו יחיאלי:  אנחנו כרגע עם 2,000 ילדים בארץ מ-63 מדינות, כולל מדינות לחלוטין לא צפויות כמו אינדונזיה או דברים כאלה, גם משם מגיעים ילדים לנעל"ה

ישעיהו יחיאלי:  לכן אני חושב שכרגע אנחנו בצומת שעשוי להיות מכריע לשבט או לחסד, אם אנחנו לא נדע להיכנס בצורה נכונה, אמרתי את זה גם בפעם הקודמת כשהייתי בזום

ישעיהו יחיאלי:  בנעל"ה לא מדברים לילדים, מדברים להורים

ישעיהו יחיאלי:  ואנחנו יודעים היטב שילד נעל"ה הוא מכשיר מעודד עלייה מס' אחד של ההורים שלו

ישעיהו יחיאלי:  אנחנו יודעים היטב שילד נעל"ה בגיל תיכון יסתדר בארץ הרבה יותר טוב אם הוא בא בנעל"ה מאשר אם הוא בא עם ההורים

ישעיהו יחיאלי:  גם את זה, כולם יודעים את זה

ישעיהו יחיאלי:  מפני שהמסגרת התומכת בו בתוך כיתה של נעל"ה, בתוך בית ספר, אין לה שום דמיון לילד שעולה לרעננה, הולך בבוקר לבית ספר והוא אחד מ-1,000 ילדים

עודד פורר: מה חסר לך, ישעיהו? מה חסר לך?     

ישעיהו יחיאלי: מה חסר? פעילות בעיקר במדיה דיגיטלית

ישעיהו יחיאלי:  שזה דבר שפשוט הוא, זה כמו אסימונים, כן? ככל שיש לך יותר כסף אתה יותר פעיל ברשתות החברתיות

ישעיהו יחיאלי:  אתה יכול לשלם עבור קידום המידע שלך כלפי מעלה בחיפושים השונים

עודד פורר: מאיפה מגיע התקציב שלך?     

ישעיהו יחיאלי: ממשרד החינוך בלבד

ישעיהו יחיאלי:  ומשרד החינוך אומר דבר נורא פשוט

ישעיהו יחיאלי:  נתב"ג פנימה

ישעיהו יחיאלי:  אנחנו משקיעים בכל ילד נעל"ה 50,000 שקלים לשנה

עודד פורר: מה אתם עושים עם השיווק? אופק?     

אריה ביבי: אני אתייחס

אריה ביבי:  קודם כל אני רוצה להגיד שהתחלתי את הקריירה המקצועית שלי בתחום הזה בחוות הנוער הציוני ושם טיפלתי במאות צעירים מנעל"ה, חבר'ה נפלאים שעד היום אני עוקב אחרי הקריירה שלהם

אריה ביבי:       אנחנו ישבנו, הייתה איזו שהיא התייעצות משפטית בנושא של כפל מימון שאנחנו צריכים לבדוק את הנושא הזה

עודד פורר: מה, מה ייעוץ משפטי? משרד החינוך מטפל נתב"ג פנימה, אומר לכם

אריה ביבי: לא, בסדר

עודד פורר: הרי אני מכיר קצת את הסוגייה הזו

עודד פורר:  חבר'ה, הסיבה שקיימת חברת אופק היא בדיוק בשביל זה

אריה ביבי: לא, לא, ברור

אריה ביבי:  ברור

אריה ביבי:  אני רק אמרתי שהיינו צריכים לעשות את הבדיקה

עודד פורר: כדי לאפשר למשרד העלייה והקליטה

עודד פורר:  זה אינטרס שלכם בצד העלייה

אריה ביבי: אנחנו קבענו, יש לנו תקציב שיווק גדול וזה אחד הנושאים הגדולים שאני רוצה לדבר עליו

אריה ביבי:  אני חייב להגיד שבימים האחרונים שלי כנציג הסוכנות בצרפת נתקענו בסוגייה שבטח נתקלת בה, של הורים שעכשיו רוצים לשלוח את הילדים שלהם

אריה ביבי:  במהלך השנה, הם לא רוצים לחכות

אריה ביבי:  הם נורא חוששים להשאיר את הילדים שלהם במערכת החינוך בצרפת או במדינות אחרות

עודד פורר: ואיפה החסם פה?     

אריה ביבי: החסם היה איך מכניסים ילדים באמצע שנה, גם מבחינת התהליך וכו'

אריה ביבי:  ואני יודע שהנושא עדיין בדיון

ישעיהו יחיאלי: לא, לא, מעולם לא נשאלתי על זה

ישעיהו יחיאלי:  לפני שנתיים כשהייתה בעיה כזאת באוקראינה הכנסנו 350 ילדים למערכת החינוך בחודש אפריל

עודד פורר: אני מכיר, אגב, לדעתי במקווה ישראל יש כיתה ממש בצרפתית, בזמנו פתחו

אריה ביבי: זה לא נעל"ה

עודד פורר: לא משנה

עודד פורר:  יש פתרונות

עודד פורר:  תראו, אם יש מישהו שרוצה לעשות עלייה עכשיו או לשלוח את הילדים שלו עכשיו ואנחנו לא מוצאים לעניין הזה מענה, זה פספוס הכי גדול

עודד פורר:  הכי גדול

אריה ביבי: אנחנו נעבוד על תוכנית שיווקית גדולה יחד עם הנהלת נעל"ה ואנחנו ניתן מענה

עודד פורר: לא, אבל אריה, רגע

עודד פורר:  אם יש חסם הוועדה הזו היא לא רק כדי לקרוא לכם לפה ולהתחיל לחקור אתכם על התקציב

עודד פורר:  היא גם כדי לעזור להתיר חסמים

עודד פורר:  אם יש חסם כלשהו תבואו לפה כדי שנשחרר את הפלונטרים

אריה ביבי: בסדר גמור

ישעיהו יחיאלי: הרי יש פה הזדמנות אדירה, כי משאבי השיווק של אופק יכולים לשרת גם שיווק של הורי ותלמידי נעל"ה ותהיה תוכנית משותפת

ישעיהו יחיאלי:  אם נוריד את הבירוקרטיה אז אפשר לפעול

עודד פורר: בחודש יוני אתם דיברתם כאן על תקציב של כ-18 מיליון שקלים לפרסום לצורך עידוד עלייה

אריה ביבי: לא, 7

אריה ביבי: 5 מיליון

עודד פורר: לא, אני אומר מה הצגתם כאן ביוני

עודד פורר:  אני אמרתי שאני רוצה לקבל את הפירוט, לא קיבלתי את הפירוט

עודד פורר:  עכשיו גם פה קיבלנו את החלוקה התקציבית

עודד פורר:  אין לי את תוכנית העבודה

עודד פורר:  זאת אומרת תוכנית העבודה אומרת אני הולך לעשות חמישה ירידים בצרפת, שניים באנגליה

שי פלבר: זה מופיע במצגת

אלה סבן: דרך אגב, הדיור פה הוא 2024 זה 7

אלה סבן: 5 מיליון

אריה ביבי: סיכום פעילויות לפי מדינה לשנת 2024

עודד פורר: זה לא מתכתב עם מה שנאמר כאן

עודד פורר:  לפי מה שאתם אומרים פה אין ירידי עלייה בכלל בחמ"ע

עודד פורר:  יש יריד עלייה אחד בצפון אמריקה

עודד פורר:  אחד

אריה ביבי: לאוכלוסיית דוברי רוסית

עודד פורר: לא, אני מדבר, כתוב במצגת "ירידי עלייה

עודד פורר:  צפון אמריקה"

אריה ביבי: זה אחד, כן

עודד פורר: זה צפון אמריקה?      

אריה ביבי: צפון אמריקה

עודד פורר: צפון אמריקה, אחד

קריאה: אחד רשום בבריטניה יש לך יריד מקוון לדוברי אנגלית בכל העולם

עודד פורר: גם האולפנים לא מעודכן כאן

עודד פורר:  ואני חייב לומר לכם שמספר הסמינרים – מה זה יוזמות חדשניות?      

שמעון בן-שלמה: ראינו לנכון להוסיף תקציב, מאחר וקיבלנו המון פניות גם מהשטח, של יוזמות שלאו דווקא אנחנו עם המוחות הגאוניים שלנו בירושלים חושבים עליהם

שמעון בן-שלמה:  ולכן אנחנו נקבל בקשות ליוזמות מהשטח של גופים שונים מכל העולם

שמעון בן-שלמה:  תשב וועדה של כל הגופים ויחליטו להקצות להם סכומי כסף יחסית קטנים

עודד פורר: אז זה לא 36 יוזמות רק בצרפת

שמעון בן-שלמה: לא, לא, לא

שמעון בן-שלמה:  זה בכל העולם

שמעון בן-שלמה:  שמנו את זה מסיבות טכניות בצרפת

עודד פורר: ושליחי עלייה חדשים?      

שי פלבר: הצ"ע, לגבי השליחים החדשים

עודד פורר: זה רק בצרפת ובלגיה שליחי עלייה חדשים?      

אהרן גולדשטיין: אחד הדברים שאנחנו עושים השנה, זה משהו חדש מבחינתנו בהסתדרות הציונית במחלקה לעידוד עלייה

אהרן גולדשטיין:  אנחנו מוציאים שליחים יהודים לצרפת

אהרן גולדשטיין:  אנחנו כרגע בגיוס ובודקים בדיוק את המועמדים כדי שיפעלו במקום בצורה יותר נקודתית

אהרן גולדשטיין:  אחד יהיה באזור מרסיי רבתי, אחד בפריז, שייכנס למקומות חדשים

אהרן גולדשטיין:  ואחד ככל הנראה, במידה ונצליח לגייס ולהרים את זה, אנחנו רוצים גם בשיחה שקיימנו עם מנכ"ל אופק הנכנס, אולי כנראה באזור ליאון, כדי שיהיה אחראי בין היתר על שוויץ וייתן מענה לאזור הזה של צרפת

אהרן גולדשטיין:  כרגע אנחנו עובדים על זה וכרגע אנחנו מגייסים אנשים

עודד פורר: תראו, אני לא מתכתב עם תוכנית העבודה וקריטריונים או מה העקרונות לגיבוש

עודד פורר:  יש פה פער בלתי נתפס

עודד פורר:  אחד שבחמ"ע, אנחנו מדברים על עוד פעם, סדר גודל של 13 מדינות אם אני לא טועה, אין יריד עלייה

שי פלבר: יש במתכונת אחרת

שי פלבר:  ברשותך נפרט אחר כך

שי פלבר:  הוא מתקיים בצורה אחרת כאן

עודד פורר: אין סמינרים

עודד פורר:  אתה רואה את המספרים

עודד פורר:  גם צפון אמריקה, אני חייב לומר, היא לא נמצאת במקום שבו לפחות גם מבחינת גודל הקהילה הייתי מצפה

שי פלבר: לא

שי פלבר:  צפון אמריקה, אני אגיד, המיקוד הוא אך ורק על סטודנטים שאנחנו רוצים להביא אותם ללמוד בישראל לתואר שני בעיקר

עודד פורר: למה?     

שי פלבר: כי מבינים שכרגע מה שקורה בארצות הברית עם הקהל של הקמפוסים, זה קהל שכמעט אף אחד לא נוגע בו

שי פלבר:  ובאמצעות רשת השליחים שלנו, שליחי קמפוסים של עמיתי ישראל, ולאור המציאות שנוצרה – זו הזדמנות

עודד פורר: אבל אולי הפוטנציאל הוא בטרום סטודנטים ואנשים שעוד לא נרשמו ללימודים ושיירשמו ללימודים כאן במקום שם?      

שי פלבר: גם

עודד פורר: אולי הפוטנציאל הוא, ודיברנו על זה כאן, לגבי השבת מוחות? מדענים, חוקרים, שנמצאים שם בקמפוסים, תפקידי סגל

עודד פורר:  ויש אפשרות אולי לייצר להם כאן פלטפורמה

אלה סבן: על זה אנחנו עובדים יחד עם מירי ממנהל הסטודנטים

עודד פורר: אני רק אומר, תראו, היחסיות פה, אני יכול להבין שמסמנים נניח את צרפת כמדינת יעד מסוימת שבה אומרים אוקיי, אנחנו חושבים שיש לנו הזדמנות כאן בצרפת וצריך זה

עודד פורר:  לא בהיקפים האלה

עודד פורר:  זאת אומרת, גם לא בהיקפי מספרי העולים

עודד פורר:  זה אפילו גם לא בהיקפי הפוטנציאל

עודד פורר:  ואני חושב שאני לא רואה את נעל"ה כאן בתוך הסיפור הזה

עודד פורר:  אפשר לעדכן אותה, לטעמי

עודד פורר:  עוד פעם, אתם רשאים

עודד פורר:  אבל את ההסבר למה לעשות כל כך הרבה במדינה אחת וכל כך מעט באחרות לא הצלחתי לקבל

אלה סבן: דרך אגב, צפון אמריקה פה זה, הפעילות שיש פה זה רק של אופק

אריה ביבי: זה לא משקף את מה שהמשרד משקיע ב-נפש בנפש

אלה סבן: בדיוק, אנחנו בנפרד יש את התוכנית נפש בנפש שמושקע שם המון כסף גם בשיווק וגם בקמפוסים וגם בעבודה עם צעירים

עודד פורר: אז תציגו

עודד פורר:  אתם צריכים להציג את הכול

עודד פורר:  תקציב אופק ועידוד עלייה

עודד פורר:  צריך לשים גם מה הקונטקסט בתוך האירוע הזה

עודד פורר:  יכול להיות שאתם גם משקיעים עוד במדינות נוספות שאני לא יודע

שי פלבר: בוודאי

שי פלבר:  יש מדינות שלא מופיעות באופק והסוכנות פועלת בה וגם הצ"ע

שי פלבר:  לא הכול מופיע כאן

אריאל קלנר: האמת באתי לברך את אריה לקראת הכניסה לתפקיד

אריאל קלנר:  אני לא אחזור, ברור שהפוטנציאל גדול מאוד בתקופה הזאת למדינת ישראל

אריאל קלנר:  רק רציתי לקשר מה שרציתי להגיד בהתחלה, אני אגיד את זה בכל זאת

אריאל קלנר:  רציתי להגיד שבח לבית הזה שחוקק חוק בשבוע שעבר של הענקת אזרחות לחיילים נופלים שהיו פה בלי אזרחות ישראלית

אריאל קלנר:  וולנטין גנסיה ז"ל מצרפת קיבל אזרחות, כי הוא בעצם נפל ב-7 באוקטובר, בחור בצנחנים

אריאל קלנר:  אמא שלו קיבלה את האזרחות ואת תעודת הזהות, שאגב, מספר הזהות שלו זה 07102023, 7 באוקטובר 2023

אריאל קלנר:  סיפור מדהים

אריאל קלנר:  והיות ואריה פעל רבות כדי גם להגיע ליום הזה, אז רציתי גם מול הוועדה להודות לאריה גם על הסיפור הזה

אריאל קלנר:  תודה

אריה ביבי: תודה רבה

עודד פורר: אז הסיפור הזה הוא סיפור שמלווה את מדינת ישראל

עודד פורר:  לצערי אנחנו בכל מלחמה או בכל אירוע רואים את זה

עודד פורר:  אבל עוד כתב על זה נתן אלתרמן את השיר שלו "אחד מן הגח"ל"

עודד פורר:  גיוס חוץ לארץ

עודד פורר:  היום יש מח"ל שזה מתנדבי חוץ לארץ

עודד פורר:  ושבוע הבא אנחנו גם נעשה ישיבה מיוחדת לציין את הנופלים והלוחמים מקרב העולים

עודד פורר:       אני מציע לכם לעיין מידי פעם בשיר הזה של אלתרמן

עודד פורר:  יש בו פסקה אחת על אותו אחד מן הגח"ל: "כי רק את חייו, פליטי חרב / הוא קיבל על החוף מִיָּדָהּ / אבל גם את חייו, אֵי בערב / הוא השיב בנופלו בַּעֲדָהּ"

עודד פורר:  תקופה שאנשים ירדו מהאונייה למלחמת השחרור ומצאו את עצמם נופלים עוד לפני שבכלל, אנחנו מדברים על אזרחות

עודד פורר:  אתה יודע, אנחנו פה מדברים, יש לנו פה פריווילגיה היום

עודד פורר:  אבל בהחלט הסיפור של מדינת ישראל לא השתנה גם ב-75 שנים האלה

עודד פורר:       מישהו רוצה להוסיף משהו? בבקשה מרינה

מרינה רוזנברג קוריטני: אני רוצה להוסיף באופן כללי

מרינה רוזנברג קוריטני:  כי אנחנו היום באי ודאות, וגם כן יהדות העולם באי ודאות

מרינה רוזנברג קוריטני:  הפגיעה הייתה לא ביהדות; הפגיעה הייתה בישראליות, בישראל

מרינה רוזנברג קוריטני:  ואם אנחנו לא נסגור את הפינות, הממשלה כנראה עכשיו פשוט מפספסת את הנקודה של עלייה

מרינה רוזנברג קוריטני:  אני חושבת שחייבים לחזק את האופק

מרינה רוזנברג קוריטני:  המשרד, הממשלה צריכה לחזק את המשרד עלייה וקליטה

מרינה רוזנברג קוריטני:  והמשרד צריך לחזק את האופק

מרינה רוזנברג קוריטני:  כי אופק פשוט זה כלי מצוין לעבוד בחו"ל

מרינה רוזנברג קוריטני:  בחוץ לארץ מול התפוצות

מרינה רוזנברג קוריטני:       כשאני הגעתי, עכשיו הייתי ביריד בצפון אמריקה, אני פשוט ראיתי את הדברים במו עיניי

מרינה רוזנברג קוריטני:  חבר'ה, פה אני מצטרפת לאימהות שכולות

מרינה רוזנברג קוריטני:  אם אנחנו נעצור את המלחמה ולא נגיע לתוצאה שאנחנו הכרזנו, פשוט לחסל את החמאס – חבר'ה, אני לא יודעת, האמת אני מאוד מאוד יש לי ספק שאנחנו נקבל פה עולים

מרינה רוזנברג קוריטני:  שאנחנו נמשיך להיות מדינה חזקה כמו שאנחנו חושבים שאנחנו היום

מרינה רוזנברג קוריטני:  אני מאוד מבקשת פשוט לחזק את שני הדברים: לתת יותר מממשלה, לתת יותר לנושא, לתרום יותר ולהשקיע יותר בעלייה היום

מרינה רוזנברג קוריטני:  גם כן לחזק את האופק

מרינה רוזנברג קוריטני:  ויחד עם זאת, עם כל הפעילות של עלייה בכל העולם

עודד פורר: תודה

עודד פורר:  אלכס?     

אהרן גולדשטיין: כן, אני רציתי, שוב, כמו כולנו כאן, לברך את אריה לרגל כניסתו לתפקיד

אהרן גולדשטיין:  ובאמת להודות לאריה ולמשרד על באמת משהו שאנחנו ביקשנו מזמן, יותר גמישות בכל מה שקשור למקומות חדשים

אהרן גולדשטיין:  כמו שנאמר כאן, אנחנו אף פעם לא יודעים מאיפה תגיע הרעה

אהרן גולדשטיין:  אנחנו ראינו לפני שנתיים מלחמה ראשונה אם אני לא טועה בין מדינות שיש שטענו שזה לא יכול לקרות

אהרן גולדשטיין:  אנחנו לפני שלושה חודשים קיבלנו את מה שקיבלנו

אהרן גולדשטיין:  אנחנו לא יודעים מאיפה זה יגיע

אהרן גולדשטיין:  ולכן אני מאוד שמח שכן יש לנו את האפשרות לפעול

אהרן גולדשטיין:  כי אם לא עלינו, משהו קורה בגרמניה, אוסטרליה, קפריסין ראינו יש עלייה בגלל הפליטים די האלימים שמגיעים

אהרן גולדשטיין:  אנחנו לא יודעים מאיפה זה יגיע

אהרן גולדשטיין:  ולכן אני רוצה מאוד לברך על השינוי הזה

אהרן גולדשטיין:  תודה

עודד פורר: כן, בבקשה

אליהו ששון: אני רוצה גם לברך את אריה

אליהו ששון:  יש לנו, לארגוני עולים, דווקא היום פגישה איתו

אליהו ששון:  ואנחנו חושבים ואני מודה על זה שמי שיכול באמת לעודד אנשים לבוא זה העולים הוותיקים

אליהו ששון:  וארגוני עולים והתאחדויות עולים יש להם מאות אנשים שהם הצליחו בארץ

אליהו ששון:  שהם היום אנשים שיש להם את החוסן הביטחוני, במצב של היום, שיכולים לשדר חיובי

אליהו ששון:  וחייבים להשתלב בכל הפעילות של אופק ישראלי

אליהו ששון:  בדיוק כמו שבוגרי נעל"ה הם אלה שיכולים, סוכנים שיכולים לעודד אנשים אחרים להגיע לתוכנית

אליהו ששון:  אז אני מודה על זה ואני חושב שחשוב מאוד לשלב את ארגוני העולים בכל התהליך, שעד כאן לא היה כל כך משמעותי

אליהו ששון:  אבל אני חושב שאפשר לעשות עבודה

עודד פורר: ביקשנו סקר בקרב משתתפי אולפנים על היקפי עלייה בעקבות השתתפותם

שלומית אבינח: ביקשתם מאופק ישראלי

שלומית אבינח:  מערכים של ציונות

עודד פורר: תכנים ציוניים בתוכנית הלימודים באולפנים

אלה סבן: היא build-in בתוכנית

אהרן גולדשטיין: תודה רבה שקיבלנו מצגת עכשיו, אני בדיוק רואה

עודד פורר: אוקיי

שמעון בן-שלמה: ככל שמדובר באולפנים בחמ"ע שאותם מפעילה הסוכנות היהודית, תכנים ציוניים בוודאי משולבים שם בכל מה שמלמדים

אליהו ששון: אני רק רוצה להוסיף משהו

אליהו ששון:  הדוגמה שאנחנו נותנים בנוגע למשל לאולפנים שלנו של לימוד עברית – אצלנו זה לא אולפן קלאסי של לימוד עברית

אליהו ששון:  זה לא מישהו שכבר עלה ארצה וצריך, אני תמיד אומר דנה רמה, דנה קמה, מה שאני עוד למדתי וסביר להניח גם הרבה היום

אליהו ששון:  אצלנו זה תכנים ציוניים

אליהו ששון:  תכנים שהם מכירים לעולה הפוטנציאלי את מדינת ישראל, את המורשת, את החגים

אליהו ששון:  נותנים להם זיקה יותר לישראל ואפשרות להתחבר

אליהו ששון:  אז זה build-in

אליהו ששון:  התכנים הציוניים מובנים ומקודדים פנימה

אלה סבן: אולפנים, הסוכנות היהודית מפעילה בחמ"ע

אירית גל שוב: יש להם מועדונים ייחודיים כמו בצרפת ובעוד חלק מהמדינות

אירית גל שוב:  יש להם הרצאות, יש להם פעילויות, הכול בעברית

אירית גל שוב:  ויש אנשים שבאים מהארץ, הם נפגשים עם אנשים מהארץ, מדברים על מה שקורה בארץ

עודד פורר: אוקיי

עודד פורר:  אני רוצה לסכם את הדיון, אם מישהו עוד רוצה להוסיף משהו לפני?     

מרינה רוזנברג קוריטני: פשוט על בסיס האולפנים שלנו בהרבה מדינות, בהרבה מקומות אנחנו בנינו קהילות יהודיות חדשות

עודד פורר: כן, בבקשה פיני

פיני גלינקביץ: צוהריים טובים

פיני גלינקביץ:  אני מברך על הדיון ובהצלחה באמת לאריה ולכל השותפים

פיני גלינקביץ:  אני רק רוצה לשים על המפה ואולי חזק את הנושא של הרשויות המקומיות

פיני גלינקביץ:  בסופו של דבר מדובר על מסע לקוח שמתחיל איפה שהוא שם במדינות, עם העבודה הקשה והחרוצה של עידוד עלייה של אופק, הסוכנות, הצ"ע וכל השותפים

פיני גלינקביץ:  אבל בסיום הוא גר בירושלים או בנשר או בבאר שבע

פיני גלינקביץ:  והייתי שמח אם הרשויות המקומיות יהיו שותפות

עודד פורר: אתם לא משתלבים בירידי העלייה?      

קריאה: משתלבים

עודד פורר: טוב

עודד פורר:  אני רוצה לסכם, תודה

עודד פורר:  ראשית, לברך שוב את אריה על בחירתו ונאחל לו הצלחה בתפקיד

עודד פורר:  אני חושב שהתקופה הזאת תהיה תקופה מאתגרת במיוחד, גם כי האתגרים של להביא לכאן את העולים נוכח המצב הולכים להיות שונים

עודד פורר:  יחד עם זאת, אני חושב שפה אסור לפספס

עודד פורר:  אני כן חושב, ואני אגיד את זה שוב, אני חושב שאתם מפספסים ברמת חלוקת המשאבים

עודד פורר:  אני חושב שהיא לא נכונה, היא מוטה ומפלה אפילו הייתי אומר

עודד פורר:  אוכלוסייה גדולה מאוד, עם פוטנציאל עלייה גבוה מאוד, מהגדולים שיש בעצם, מופלים כאן

עודד פורר:  ואני קורא לכם לתקן את זה

עודד פורר:  אני חושב שזה לא נכון, אני חושב שזו טעות

עודד פורר:  ואני מדבר כאן על חמ"ע

עודד פורר:  אני חושב שחמ"ע במובנים האלה במקום לעודד כרגע, ועדיין אנחנו נמצאים באמצעי עידוד, אני שם לב ששמים בממשלה חסמים

עודד פורר:  אז פעם אחת זה בביטול ה- go no go ודרישות אפוסטיל, פעם שנייה זה גם בצמצום הפעילויות שם, מבחינת הפעילות עצמה לא מבחינת כוח אדם, שכנראה נשאר אותו דבר

עודד פורר:  אבל בסוף צריך, כמו שאתם אומרים, צריך פעילות

עודד פורר:  צריך להגיע לאנשים, בין אם זה בסמינריונים, בין אם זה בירידים, בשבתות, בכל התהליכים שאתם מכירים ועושים

עודד פורר:  לכן אני מבקש מכם לבחון מחדש את הנושא הזה

עודד פורר:       בתוך כך, גם סיכום הפעילות, כשאני פורט את זה לפעילות, אז בסוף התקציב בא לידי ביטוי בפעילות

עודד פורר:  גם מבחינת ירידי עלייה, גם מבחינת חלוקה של סמינרים ופרויקטים אחרים

עודד פורר:  אני מצפה לראות איזה שהיא הלימה

עודד פורר:  שזה בסדר ששמים דגש על אזורים מסוימים

עודד פורר:  אבל זה יכול להיות דגש, זה לא יכול להיות ברמה כזו שמובילה להתעלמות מאזורים שלמים אחרים שיש בהם פוטנציאל גדול

עודד פורר:  בסוף אפשר לעשות מה שרוצים בשנת 2024

עודד פורר:  יגיע ה-1

עודד פורר: 1

עודד פורר: 2025, יסתכלו אחורה ויגידו אוקיי, מה עשינו? מה עשינו? שמנו את כל המשאבים במקום אחד

עודד פורר:  האם זה נתן איזה שהיא תוצאה? מה התוצאה שזה נתן ומה המחיר ששילמנו במקומות אחרים

עודד פורר:       אז גם כשעושים את ההשקעות האלה צריך לעשות אותם בשום שכל ולהבין שיש לכך משמעות

עודד פורר:  וישנם אזורים שנמצאים היום תחת מתקפה ואנטישמיות וכאילו דוחקים אותם ברמה כזאת שהתחושה היא חבר'ה, אל תגיעו

עודד פורר:  וזו אמירה נוראית

עודד פורר:  אבל היא לא בהקשר רק של אופק, אני אומר את זה בהקשרים אחרים

עודד פורר:  גם בהקשרים של חסמי כניסה וכיוצא בזה

עודד פורר:       בתוך כך אני שב ומבקש, תשלבו את נעל"ה בתוך התכונות של אופק

עודד פורר:  נעל"ה הוא אחד מהפרויקטים המפוארים של מדינת ישראל

עודד פורר:  הצלחה משמעותית בדור צעיר וקריטי

עודד פורר:  וככל שישנם חסמים בירוקרטיים אני מבקש שתציפו אותם כאן לוועדה

עודד פורר:  אם זה בעיה במשרד החינוך, אם זה בעיה במשרד המשפטים, אם זה בעיה במקומות אחרים

עודד פורר:  נדע לפתור אותם, נדע לשחרר את החסמים

עודד פורר:  לא יכול להיות שיש מישהו שרוצה לשלוח את הילדים שלו עכשיו ללמוד בישראל ולא נפתחת הדלת מיידית

עודד פורר:  כי זה הפספוס הכי גדול

עודד פורר:       בתוך חלוקת המשאבים כן אני אומר לכם שימו עוד איזה שהוא זרקור גם על אנגליה וגם על צפון אמריקה, באזורים של הקמפוסים ברמת המרצים, החוקרים

עודד פורר:  ומהצד השני, בחבר'ה שהם עדיין לא סטודנטים

עודד פורר:  חבר'ה שהם לקראת לימודים, חבר'ה שהם לקראת סיום הלימודים הראשונים שלהם

עודד פורר:  כי פה יש פוטנציאל באמת מיוחד

עודד פורר:       הישיבה נעולה